Kvennalið Snæfells missti af tveimur dýrmætum stigum í Dominos deildinni sl. laugardag þegar liðið tapaði fyrir Grindavík á heimavelli 73 : 76 . Snæfell byrjaði leikinn mun betur og leiddi allan fyrsta leikhluta . Undir lok leikhlutans náðu gestirnir að saxa verulega á gott forskot heimamanna og minnkuðu muninn í tvö stig 20:18 . Jafnt var með liðunum í öðrum leikhluta en þegar nær dró hálfleik komst Snæfell nokkrum stigum yfir og hafði því yfirhöndina í hálfleik 39 : 33 . Þrátt fyrir að hafa bætt við forskot sitt í upphafi seinni hálfleiks misstu Hólmarar það niður um miðbik þriðja leikhluta og komust gestirnir þremur stigum yfir í lok hans 57 : 60 . Grindavík hélt forystu sinni áfram í lokaleikhlutanum og virtist um tíma ætla að landa auðveldum sigri . Snæfellskonur náðu þó að vinna sig aftur inn í leikinn og komust tveimur stigum yfir þegar tæpar tvær mínútur voru eftir af leiknum . Það dugði ekki til því Grindvíkingar komust yfir aftur og uppskáru að lokum þriggja stiga sigur , 73 : 76 . Atkvæðamest í liði Snæfells var Kieraah Marlow með 21 stig en á eftir henni kom Hildur Björg Kjartansdóttir með 19 stig . Einnig skoruðu Hildur Sigurðardóttir 15 stig , Helga Hjördís Björgvinsdóttir 7 , Berglind Gunnarsdóttir 6 og Rósa Indriðadóttir 5 . Tapið gegn Grindavík þykir nokkuð súrt í broti fyrir Snæfell þar sem Grindavíkurstelpur verma næst neðsta sæti deildarinnar með 14 stig á meðan Snæfell er í öðru sæti með 38 stig . Grindavík minnti því rækilega á sig með sigrinum . Snæfell á nú eftir þrjá leiki í Dominos deildinni . Næsti leikur liðsins fer fram á miðvikudaginn gegn Keflavík á útivelli og hefst leikurinn kl. 19:15 .